KOMISIJOS REGLAMENTAS (EB) Nr. 287/2007
2007 m. kovo 16 d.
iš dalies keičiantis Tarybos reglamento (EEB) Nr. 2377/90, nustatančio veterinarinių vaistų likučių gyvūninės kilmės maisto produktuose didžiausių kiekių nustatymo tvarką Bendrijoje, II priedą dėl ženšenio (Ginseng) ir standartizuotų jo ekstraktų bei preparatų
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos reglamentą (EEB) Nr. 2377/90, nustatantį veterinarinių vaistų likučių gyvūninės kilmės maisto produktuose didžiausių kiekių nustatymo tvarką Bendrijoje (1), ypač į jo 3 straipsnį,
atsižvelgdama į Veterinarinių vaistų komiteto suformuluotas Europos vaistų agentūros nuomones,
kadangi:
(1)
Visas farmakologiškai aktyvias medžiagas, Bendrijoje naudojamas veterinariniuose vaistuose maistui skirtiems gyvūnams, reikėtų įvertinti pagal Reglamentą (EEB) Nr. 2377/90.
(2)
Ženšenis yra įtrauktas į Reglamento (EEB) Nr. 2377/90 II priedą ir priskirtas medžiagų, naudojamų homeopatiniams veterinariniams vaistams visiems maistui skirtiems gyvūnams gaminti, kategorijai; jis naudojamas tik homeopatiniams veterinariniams vaistams, pagamintiems pagal homeopatines farmakopėjas bei pagrindinę tinktūrą atitinkančiomis koncentracijomis, ir jų skiediniams. Išnagrinėjus prašymą manoma, kad į II priedo augalinės kilmės medžiagų kategoriją reikėtų įtraukti naują įrašą dėl ženšenio ir standartizuotų jo ekstraktų bei preparatų, naudojamų visiems maistui skirtiems gyvūnams.
(3)
Todėl Reglamentas (EEB) Nr. 2377/90 turėtų būti atitinkamai iš dalies keičiamas.
(4)
Siekiant atsižvelgti į šio reglamento nuostatas, prieš pradedant taikyti šį reglamentą turėtų būti nustatytas pakankamos trukmės laikotarpis, kad valstybės narės galėtų padaryti visus leidimų, išduotų pagal 2001 m. lapkričio 6 d. Europos Parlamento ir Tarybos direktyvą 2001/82/EB dėl Bendrijos kodekso, reglamentuojančio veterinarinius vaistus (2), pateikti į rinką atitinkamus veterinarinius vaistus koregavimus, kurių gali prireikti pagal šį reglamentą.
(5)
Šiame sprendime numatytos priemonės atitinka Veterinarinių vaistų nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 2377/90 II priedas iš dalies keičiamas pagal šio reglamento priedą.
2 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Jis taikomas nuo 2007 m. gegužės 16 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. kovo 16 d.